P6_TA(2006)0451

2007-es általános költségvetési tervezet (III. szakasz)

Az Európai Parlament állásfoglalása az Európai Unió 2007-es pénzügyi évre vonatkozó általános költségvetési tervezetéről, III. szakasz - Bizottság (C6-0299/2006 - 2006/2018(BUD)) és az Európai Unió 2007-es pénzügyi évre vonatkozó általános költségvetési tervezetéhez fűzött 1/2007. sz. (SEC(2006)0762) módosító indítványról

Az Európai Parlament,

- tekintettel az EK-Szerződés 272. cikkére és az Euratom Szerződés 177. cikkére,

- tekintettel az Európai Közösségek saját forrásainak rendszeréről szóló, 2000. szeptember 29-i 2000/597/EK, Euratom tanácsi határozatra [1],

- tekintettel az Európai Közösségek általános költségvetésére vonatkozó költségvetési rendeletről szóló, 2002. június 25-i 1605/2002/EK/Euratom tanácsi határozatra [2],

- tekintettel az Európai Parlament, a Tanács és a Bizottság közötti, a költségvetési fegyelemről, valamint a hatékony és eredményes pénzgazdálkodásról szóló, 2006. május 17-i intézményközi megállapodásra [3]

- tekintettel az Európai Parlament, a Tanács és a Bizottság közötti, a költségvetési fegyelemről és a költségvetési eljárás javításáról szóló, 1999. május 6-i intézményközi megállapodásra [4],

- tekintettel a Bizottság éves politikai stratégiai (APS) jelentéséről szóló 2006. május 18-i állásfoglalására [5],

- tekintettel a Bizottság által 2006. május 3-án előterjesztett, az Európai Unió 2007-es pénzügyi évre vonatkozó előzetes általános költségvetési tervezetére (SEC(2006)0531),

- tekintettel a Tanács által 2006. július 14-én megállapított, az Európai Unió 2007-es pénzügyi évre vonatkozó általános költségvetési tervezetére (C6-0299/2006),

- tekintettel az Európai Unió 2007-es pénzügyi évére vonatkozó általános költségvetési tervezetéhez fűzött 1/2007. sz. (SEC(2006)0762) módosító indítványra,

- tekintettel a Költségvetési Bizottság 2006. július 11-i, a 2007. évi költségvetési tervezettel kapcsolatos, a Tanács első olvasata során végzett egyeztető eljárására vonatkozó megbízatásról szóló jelentésére,

- tekintettel eljárási szabályzata 69. cikkére és IV. mellékletére,

- tekintettel a Költségvetési Bizottság jelentésére, valamint a többi érintett bizottság véleményére (A6-0358/2006),

Általános megfontolások: prioritások megállapítása, megtérülés, felkészülés a 2008/2009-es felülvizsgálatra

1. emlékeztet, hogy a Parlament 2007. évi költségvetéssel kapcsolatos politikai prioritásait a fent említett 2006. május 18-i állásfoglalás tartalmazza; megjegyzi, hogy a fent említett, az éves politikai stratégiáról szóló állásfoglalás (5) bekezdése három kulcsfontosságú elemként a politikai prioritások meghatározását, a felhasznált források minőségi megtérülésének biztosítását és a 2007-2013-as többéves pénzügyi keret 2008/2009. évi felülvizsgálatára való felkészülést nevezi meg;

2. megjegyzi, hogy ez a stratégia a 2007. évi költségvetés első olvasatának előkészítése során lépett életbe, az éves politikai stratégiáról szóló állásfoglalás (6) bekezdésében meghatározott, és a Tanáccsal július 14-én folytatott egyeztetésről készült megbízatási jelentés (5) bekezdésében megerősített politikai prioritásokkal; megjegyzi, hogy ezek a prioritások központi szerepet játszanak a Parlament prioritással rendelkező programokkal kapcsolatos költségvetési módosításaiban;

3. megjegyzi, hogy az új pénzügyi keret és az új intézményközi megállapodás keretében ez az első költségvetés, és abból számos új többéves programot finanszíroznak; megjegyzi továbbá, hogy ideális esetben a 2007. évi költségvetés végrehajtására az új költségvetési rendeletnek kellene vonatkoznia;

4. hangsúlyozza, hogy az éves politikai stratégiáról szóló állásfoglalás (7) bekezdésében megfogalmazott költség-haszon megközelítéssel összhangban a felhasznált források minőségi megtérülésén alapuló megközelítést a Költségvetési Bizottság előtti politikai meghallgatások, és az EU-források elköltésével és a költségvetés végrehajtásával kapcsolatos információk forrásainak alapos elemzése segítségével kezdeményezték; megjegyzi, hogy a költségvetési módosításokat többek között az így megszerzett információk alapján készítették; üdvözli, hogy a Tanács, a Bizottság és a Parlament mindannyian részt vesznek ebben a "pénzért értéket`" trendben;

5. úgy véli, hogy az összes előirányzatnak a Tanács általi költségvetési tervezetben javasolt szintje jelentősen alatta marad annak a szintnek, amelyekre az EU-nak az előtte álló globalizációs kihívásokra való hatékony reagáláshoz szüksége van, és csupán arra alkalmas, hogy kiemelje a Parlament stratégiája harmadik területének - nevezetesen a többéves pénzügyi keret felülvizsgálatára való felkészülésnek - fontosságát, amelynek eredményeképp az EU kiadásainak a politikai prioritásokra kell összpontosítaniuk; úgy véli, hogy a prioritással rendelkező programokkal kapcsolatos elkötelezettségekre összpontosítva és a forrásokat megfelelő felhasználásának biztosításával az EU kiadásai jobban szolgálják majd a polgárok érdekeit;

6. elvárja, hogy a 2006. május 17-i új intézményközi megállapodásban rögzített összes új elem és reform kerüljön teljes mértékben végrehajtásra a 2007. évi költségvetés során annak érdekében, hogy ez gyors hatással legyen a költségvetés és az intézményközi kapcsolatok minőségi végrehajtására;

Horizontális kérdések

Összpontosítás a prioritásokra

7. a Parlament prioritásaival összhangban úgy véli, hogy az EU kiadásait a prioritással rendelkező területekre, a Tanács költségvetési tervezetében javasoltnál magasabb szinten kell összpontosítani, a prioritással rendelkező programok polgárokhoz való eljutásának hatékony biztosítása érdekében; ezért javasolja, hogy a Parlament politikai prioritásaihoz kapcsolódó költségvetési tételek előirányzatai összegének növelésével a 2007. évi költségvetés kifizetéseit növeljék az EU bruttó nemzeti jövedelmének 1,04%-ára; megjegyzi, hogy a specializált parlamenti bizottságok nagy része az előzetes költségvetési tervezet összegeinek visszaállítását javasolta, a folyamatban lévő, illetve a 2007-ben kezdődő jogalkotási eljárásokkal összhangban;

A globalizáció kihívásainak kezelése

8. úgy véli, hogy az Európai Uniónak aktívan kell foglalkoznia többek között a globalizáció napjainkban tapasztalható gazdasági, politikai, társadalmi, környezetvédelmi és fejlesztési kihívásaival, és hatékonyabban kell kezelnie azokat; ezért olyan módosításokat nyújt be a 2007. évi költségvetéshez, amelyek célja az EU gazdasági kapacitásainak javítása a fenti kihívások stratégiai megközelítésének érdekében, valamint az Ázsiához, Latin-Amerikához és a mediterrán térséghez hasonló régióknak nyújtott fejlesztési támogatások összegének növelése;

Értéket a pénzért

9. hangsúlyozza az EU költségvetéséből származó források még nagyobb mértékű megtérülésének szükségességét; módosításaiban javasolja, hogy több költségvetési tétel előirányzatának 30%-át helyezzék tartalékba addig, amíg a Bizottság meggyőzi a Parlamentet arról, hogy ezt a pénzt olyan módon költik el, amely biztosítja a források megtérülését az európai adófizetők számára;

10. emlékeztet arra, hogy ezeket a költségvetési tételeket a Számvevőszék jelentéseinek, a Bizottság forráskezeléséről szóló szintézisjelentések, a Bizottság által készített költségvetési előrejelzés, valamint a Költségvetési Bizottság felkérésére készült költség-haszon elemzések alapos vizsgálata után és a Bizottság szolgálatai által készített tevékenységi nyilatkozatok figyelembe vételével választották ki;

11. különösen üdvözli a november közepén tartandó meghallgatásra irányuló felhívást, amely alkalmával a Bizottság válaszolna a módosításokkal kapcsolatban felmerült aggályokra; nyomatékkal javasolja a Parlament szakbizottságainak képviselőit, hogy vegyenek részt ezen a meghallgatáson;

12. horizontális alapon 10%-kal csökkenti a programokhoz közvetlenül kapcsolódó igazgatási kiadások előirányzatait; nem lát ellentmondást azon költségvetési tételek esetében, amelyekből a Parlament a végrehajtással kapcsolatos bizonyos aggodalmak miatt bizonyos összegeket tartalékba helyez, és amelyekben egyúttal a politikai prioritásoknak megfelelően növeli az előirányzatok összegét; ezzel kapcsolatban megerősíti, hogy az EU kiadásainak minden területén el kívánja érni hogy minőségi érték szülessen a pénzből;

13. emlékeztet arra, hogy a Parlament fontosnak tartja, hogy a közös igazgatás alatt álló forrásokkal kapcsolatban pozitív megbízhatósági nyilatkozatok szülessenek; hangsúlyozza annak biztosítására vonatkozó szándékát, hogy a 2006. május 17-i intézményközi megállapodással összhangban a tagállamok illetékes ellenőrző hatóságai készítsenek jelentést az igazgatási és ellenőrzési rendszerek megfeleléséről a közösségi rendeletek előírásainak; megismétli arra vonatkozó kérését, hogy a tagállamok ezért vállalják éves összefoglaló készítését a rendelkezésre álló ellenőrzések és nyilatkozatok megfelelő nemzeti szintjén;

Kísérleti projektek és előkészítő intézkedések

14. a kísérleti projektek és előkészítő intézkedések vonatkozásában tudomásul veszi a 2006. május 17-i intézményközi megállapodásban az új projektek számára megállapított megnövelt plafonértékeket; javasolja, hogy induljon egy sor új projekt, amelyek összhangban állnak az éves politikai stratégiáról szóló állásfoglalás (6) bekezdésében meghatározott prioritásokkal;

Ügynökségek

15. a már meglévő ügynökségek vonatkozásában - általános megközelítésként, néhány sajátos kivétellel - javasolja az előzetes költségvetési tervezet előirányzatainak helyreállítását, és hogy a referenciaösszeg feletti növekményeket helyezzék tartalékba addig, amíg az ügynökségek teljesítményének - a végleges munkaprogramjuk alapján készítendő - értékelése el nem készül, amely tartalmazza a 2007-re tervezett feladatok listáját és a Bizottság új személyzetpolitikai terveit is; javasolja az új ügynökségek (Vegyi Anyagokkal Foglalkozó Ügynökség, Nemek Közötti Egyenlőség Intézete, Európai Alapjogi Ügynökség) vonatkozásában - annak érdekében, hogy a 2006. május 17-i intézményközi megállapodás 47. pontja alkalmazásra kerüljön - javasolja a költségvetési tervezetben elkülönített előirányzatok törlését, különösen annak fényében, hogy az ügynökségeknek még nincs jogalapja; elvárja, hogy a Tanács tisztázza a befogadó országok hozzájárulását a már létező ügynökségek munkájához, és hogy fogadjon el kötelező érvényű közös szabványokat;

Konkrétumok fejezetenként

1a. alfejezet - Versenyképesség a növekedésért és a foglalkoztatásért

16. megerősíti az éves politikai stratégiáról szóló állásfoglalásában kinyilvánított meggyőződését, amely szerint az egészséges, modern gazdaság alapját a tudás, a képességek, a kutatás-fejlesztés, az innováció, az információs társadalmat szolgáló technológiák, valamint a fenntartható közlekedési és energiapolitika képezik, és létfontosságúak a munkahelyteremtés tekintetében; úgy határoz ezért, hogy elutasítja egyes kulcsfontosságú költségvetési tételek összegét az EU gazdaságának versenyképességének javítása érdekében csökkenteni kívánó tanácsi megközelítést; úgy határoz, hogy növeli a lisszaboni napirendhez kapcsolódó, prioritással rendelkező programok, például a versenyképességi és innovációs program (CIP), valamint az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogram (2007-2013) kifizetési előirányzatait;

17. sajnálatát fejezi ki amiatt, hogy a transzeurópai közlekedési hálózatok (TEN-T) céljaira elkülönített előirányzatokat a 2007-2013-as többéves pénzügyi keretben a vártnál alacsonyabb szintre csökkentették; hangsúlyozza annak fontosságát, hogy a Bizottság egyértelmű nyilatkozatot tegyen a TEN-T beruházásokkal kapcsolatos javasolt prioritásairól; várja, hogy megfelelő megállapodás szülessen a Tanács és a Bizottság között a transzeurópai közlekedési hálózatok és az olyan prioritással bíró projektek terén kiosztott pénzügyi támogatások szabályozásáról, amelyekhez forrásokat kell hozzárendelni;

18. meggyőződése, hogy az EU versenyképességének javítása az EU által a globalizáció kihívásaira adott reakció fontos része; úgy véli ezért, hogy az 1a. alfejezet előirányzatainak növelése egyértelmű jelzés az EU kiadásainak a jövőben kívánatos irányára vonatkozólag; emlékeztet a megfelelő állami finanszírozás szükségességére az Európai Beruházási Bank társfinanszírozásától várt tőkevonzó hatás feltételeinek megteremtéséhez; türelmetlenül várja a Bizottság és a Tanács ez irányú javaslatait; hangsúlyozza, hogy kívánatos lenne az Európai Beruházási Alap jegyzett tőkéjének felemelése az új megbízatások (többek között a versenyképességi és innovációs keretprogram) 2007-es hatálybalépése alkalmából, valamint a technológiaátadással kapcsolatos projektek vonatkozásában a Parlament, a Tanács és a Bizottság által kért új műveletek finanszírozására;

19. folyamatosan hangsúlyozza a Galileo-program rendkívüli technológiai és gazdasági jelentőségét; emlékezteti a Bizottságot arra, hogy ez a program az új többéves pénzügyi keret egész időtartamára alul van finanszírozva, és felkéri a Bizottságot, hogy idejében keressen megfelelő tartós megoldást a program sikerének biztosítására;

1b. alfejezet - Kohézió a növekedésért és a foglalkoztatásért

20. tudomásul veszi, hogy a strukturális alapok és a Kohéziós Alap előirányzatai a 2007-2013 közötti többéves pénzügyi keretben a vártnál jóval alacsonyabbak, nagyrészt az Európai Tanács 2005. decemberi ülése következtetéseinek eredményeképp; úgy véli ezért, hogy az előzetes költségvetési tervezet előirányzatait vissza kell állítani; hangsúlyozza a nemzeti programok lehető leggyorsabban történő létrehozásának és jóváhagyásának fontosságát most, hogy megszületett az új intézményközi megállapodás; hangsúlyozza a kohézió, mint az EU politikai prioritásai egyikének fontosságát; úgy határozott, hogy a politikai prioritásokkal összhangban növeli a kohézióhoz kapcsolódó kifizetési előirányzatokat;

21. felhívja a Bizottságot, hogy a lehető leghamarabb mutassa be a szükséges szövegeket és kezdeményezzen eljárásokat annak érdekében, hogy forrásokat irányozzanak elő a 2007. évi költségvetési évben az Írországért Nemzetközi Alap számára; felhívja továbbá a Bizottságot, hogy tisztázza a békeprogram jogalapját;

2. fejezet - A természeti erőforrások megőrzése és kezelése

22. megjegyzi, hogy 2007 lesz az első olyan év, amikor a közös agrárpolitika (KAP) legutóbbi reformját teljes mértékben végrehajtják; sajnálatát fejezi ki a Tanács által a fűnyíróelv alkalmazásával, számviteli kritériumok alapján és a Parlament prioritásainak figyelmen kívül hagyásával eszközölt drasztikus, 525 millió EUR összegű csökkentés miatt a piaci kiadások terén; felhívást intéz ezért arra vonatkozólag, hogy állítsák vissza az előzetes költségvetési tervezet számait;

23. sajnálatát fejezi ki amiatt, hogy az európai vidéki gazdaság újrastrukturálására, modernizálására és diverzifikálására vonatkozó komoly igények ellenére a vidékfejlesztésre előirányzott források reálértéken csökkentek; úgy véli, hogy bizonyos forrásoknak a közvetlen agrártámogatásokból (a KAP "első pillére`") a vidékfejlesztés céljaira történő önkéntes átcsoportosítása nem jelent megfelelő eszközt a helyzet orvoslására; ezzel összefüggésben súlyos fenntartásait fejezi ki a Bizottságnak, a közvetlen agrártámogatásokból a vidékfejlesztéshez történő, akár 20%-os önkéntes modulációra irányuló jelenlegi javaslatával kapcsolatban; kéri a Bizottságot, hogy az Európai Parlament, a Tanács és a Bizottság között létrejött, a jogalkotás minőségének javításáról szóló, 2003. december 16-i intézményközi megállapodással [6] összhangban végezzen hatásvizsgálatot, és annak alapján terjesszen elő egy átdolgozott javaslatot az önkéntes modulációra vonatkozóan;

24. A társ-törvényalkotók között a LIFE+ tekintetében kötendő megállapodás hiányában sürgeti a Bizottságot, hogy egy módosító indítványban közölje azokat a szükséges módosításokat, amelyek lehetővé teszik a környezetvédelmi programok előkészítő munkáját és folyamatosságát előmozdító tevékenységek átmeneti finanszírozását;

3a. alfejezet - Szabadság, biztonság és a jog érvényesülése

25. rámutat, hogy a szabadságon, a biztonságon és a jog érvényesülésén alapuló térség az Unió egyik legfontosabb prioritása, különös tekintettel az alapvető jogok előmozdítására, a közös menekültügyi és migrációs politika meghatározására és a terrorizmus és a szervezett bűnözés elleni harcra; ennek megfelelően úgy határoz, hogy növeli az e területre, különösen pedig az Eurojust számára előirányzott forrásokat; az Eurojust a tagállamok között az igazságügyi együttműködés egyetlen szerve a büntetőjog területén, amelynek növekvő hatékonyságát tovább kell erősíteni;

26. úgy véli, hogy az Unió külső határainak integrált igazgatása a jelenleg sürgős és fokozott támogatást igénylő célok egyike; ennek megfelelően támogatja a Külső Határok Alap rendelkezésére bocsátandó források növelését; növeli a FRONTEX ügynökség rendelkezésére bocsátandó források mértékét; megismétli a már többször kinyilvánított kérését, hogy az Europolt helyezzék közösségi alapokra az ügynökség hatékonyságának, valamint a felette érvényesítendő demokratikus és bírósági felügyelet javítása érdekében;

3b. alfejezet - Polgárság

27. emlékeztet a szubszidiaritás elvének fontosságára a kultúra, az oktatás, a képzés és az ifjúságpolitika terén, és úgy véli, hogy a sokféleség tiszteletben tartása a hatékony kommunikációs politika az első feltétele annak érdekében, hogy az EU és a polgárok közelebb kerüljenek egymáshoz; úgy véli, hogy az új kommunikációs eszközöket jobban fel lehetne használni annak érdekében, hogy a különböző politikai gondolkodású európai politikai döntéshozók megosszák egymással ötleteiket; sürgeti, hogy a Bizottság tegye egyértelművé az ún. D-terv (a demokrácia, dialógus és diszkusszió D-terve) költségvetési vonzatait és a keretében kivitelezendő fellépéseket; felhívja a Bizottságot, hogy amellett, hogy közli a cselekvés EU költségvetésből történő támogatásának tényét, az interneten tegye közzé a kommunikációs politika területén végzett összes cselekvés vonatkozásában a támogatások elosztásának részleteit (összegek és kedvezményezettek);

4. fejezet - Az EU mint globális szintű szereplő

28. úgy véli, hogy az EU képes és köteles is gyorsabban és stratégiai megközelítéssel fellépni a globalizáció folyamatának magabiztos kezelésére; az EU tevékenységeinek a külpolitika, a fejlesztés és a humanitárius segélyek, valamint az Indiához és Kínához hasonló fontos feltörekvő országokkal való üzleti és tudományos csereprogramok területén - közösségi programokkal - való előmozdítása érdekében javasolja az előzetes költségvetési tervezet számainak visszaállítását és egyes költségvetési tételek esetében a kifizetések növelését;

29. megjegyzi, hogy az EU külső fellépéseinek új jogi kerete szintén új költségvetési struktúrát igényel; általában üdvözli az eszközök egyszerűsítését és az azzal kapcsolatban javasolt új költségvetési nómenklatúrát; ugyancsak üdvözli a demokrácia és az emberi jogok előmozdítására létrehozott külön eszközt, amely az előzetes költségvetési tervezet nómenklatúrájának módosítását igényli; nem fogadja el ugyanakkor, hogy a javasolt módosítások egy része csökkenti az egyes ágazatok és/vagy régiók és országok átláthatóságát; megtette a szükséges módosításokra irányuló javaslatait; továbbá felhívja a Bizottságot, hogy nyújtson be egy tevékenységenkénti és a csatlakozás előtt álló országonkénti részletes kimutatást és az átláthatóság érdekében egy megfelelő nómenklatúrát valamennyi érintett költségvetési sorra; kéri továbbá a Bizottságot, hogy nyújtson be rendszeres ellenőrző jelentést a költségvetési hatóságnak a két új tagállam, valamint a csatlakozás előtt álló országok által tett előrehaladásról;

30. aggodalmát fejezi ki amiatt, hogy a közös kül- és biztonságpolitika tevékenységeinek bővülése nem járt együtt a demokratikus elszámoltathatóság és a parlamenti ellenőrzés javításával; a költségvetés módosítását javasolja az átláthatóság és az együttműködés javítása érdekében e tekintetben;

5. fejezet - Igazgatás

31. határozottan ellenzi a Tanácsnak a költségvetési tervezethez csatolt, az igazgatási forrásokról szóló nyilatkozattervezetekben megnyilvánuló megközelítését, amellyel 2008-ban 200 álláshely megszüntetését javasolja az EU intézményeiben, elsősorban a Bizottságban, 2008 és 2010 között pedig további 500 álláshely megszüntetését;

32. úgy határoz, hogy visszaállítja a Tanács által a Bizottság igazgatási kiadásai vonatkozásában - a létszámtervet is beleértve - tett csökkentéseket az intézmény megfelelő működése érdekében; ugyanakkor 50 millió EUR-t tartalékba helyez az alábbi négy feltétellel:

- kötelezettségvállalás arra vonatkozóan, hogy 2007. április 30-ig történjen meg az intézmény átvilágítása, amely a humánerőforrás-igények középtávú értékelésére, és a Bizottság támogató és koordinációs feladatokat végző alkalmazottairól szóló minden munkahelyet magában foglaló részletes jelentésre is kiterjed;

- kötelezettségvállalás arra vonatkozóan, hogy a keretmegállapodással összhangban továbbfejlesztett eljárást dolgoznak ki a Parlament jogalkotási és költségvetési prioritásainak figyelembe vételére az intézmény jogalkotási és munkaprogramjában annak érdekében, hogy az Unió munkaprogramját 2007 februárjában bemutathassák a Parlamentnek;

- az Unió szabályozási környezetének egyszerűsítésével kapcsolatos közös programról szóló megállapodás;

- kötelezettségvállalás arra vonatkozóan, hogy megtörténjék a hátralévő rendeletek felülvizsgálata, beleértve a Bizottságnak az uniós jogszabályok nemzeti jogba való átültetésével kapcsolatos tevékenységeiről szóló jelentését is a versenyképesség megerősítésére vonatkozó követelmények teljesítésének biztosítására;

33. úgy véli, hogy az Európai Közösségek Személyzeti Felvételi Hivatalának (EPSO) radikális változtatásokat kell végrehajtania működési módszereiben annak érdekében, hogy az intézmények számára gyorsabban és nagyobb számban tudjon olyan jelölteket biztosítani, akik jobban megfelelnek az intézmények igényeinek;

*

* *

34. tudomásul veszi a szakbizottságok által megszavazott, az A6-0358/2006 jelentésben szereplő véleményeket;

35. utasítja elnökét, hogy az általános költségvetési tervezet III. szakaszához fűzött módosító indítványokkal és javasolt módosító indítványokkal együtt továbbítsa ezen állásfoglalást a Tanácsnak és a Bizottságnak, valamint a többi érintett intézménynek és szervnek.

[1] HL L 253., 2000.10.7., 42. o.

[2] HL L 248., 2002.9.16., 1. o.

[3] HL C 139., 2006.6.14., 1. o.

[4] HL C 172., 1999.6.18., 1. o. A legutóbb a 2005/708/EK európai parlamenti és tanácsi határozattal módosított megállapodás (HL L 269., 2005.10.14., 24. o.).

[5] Elfogadott szövegek, P6_TA(2006)0221.

[6] HL C 321., 2003.12.31., 1. o.

--------------------------------------------------